בית המשפט המחוזי בתל אביב קיבל את ערעור המדינה והרשיע את ניצב בדימוס ניסו שחם בעבירות של מרמה והפרת אמונים, מעשה מגונה והטרדה מינית.
כזכור, בית משפט השלום הרשיע את ניסו שחם בעבירה של מעשה מגונה בלבד במתלוננת אחת, וזיכה אותו מכל יתר העבירות שיוחסו לו בשמונה פרשות שונות. המדינה הגישה ערעור על הזיכוי, ושחם באמצעות עו"ד בעז בן צור הגיש ערעור על הרשעתו בעבירה היחידה של מעשה מגונה. בית המשפט קבע, כי שחם השחית בהתנהלותו את מקום עבודתו ופגע קשות במחויבותו לאכיפת החוק ולתקינות האינטרס הציבורי שעליו הוא עצמו היה מופקד.
עורכות הדין נעמי גרנות ונילי פינקלשטיין מפרקליטות המדינה מסרו: "בית המשפט המחוזי קבע קביעה נורמטיבית, לפיה קצין בכיר המקיים קשרים מיניים עם שוטרות הכפופות לו, תוך ידיעה שהוא עלול לקבל החלטות, או קל וחומר תוך קבלת החלטות בענייניהן – מבצע עבירה פלילית של מרמה והפרת אמונים. העבירה פוגעת פגיעה קשה ומהותית באמון הציבור במשטרה, ובמערכת אכיפת החוק כולה. כך, ללא קשר לשאלה אם הוא עבר עבירת מין במסגרת קשרים אלו אם לאו. מפקד בכיר אשר מנצל את מעמדו לצורך קשירת יחסים מיניים במקום העבודה – גורם בהכרח לפגיעה חמורה בכבוד האדם של השוטרות, בשוויון הזדמנויות שלהן במקום עבודתן ובחירותן לבחור את בחירותיהן באופן אוטונומי".
התובעות הוסיפו כי "יש לקוות כי הכרעת הדין תוטמע אצל מפקדים בכירים וזוטרים, כדי למנוע הישנותו של ניצול אסור של תפקידם ומעמדם, ותהווה אבן דרך משמעותית במאבק ליצירת סביבת עבודה בטוחה, שיוויונית ומוגנת לשוטרות ולנשים בכלל".
עורכי דינו של שחם, בעז בן צור ודקלה סירקיס, מסרו בתגובה: "ליבת כתב האישום במקרה זה עסקה בעבירה של הפרת אמונים, ולא כללה טענות של ניצול יחסי מרות. גם עמדת התביעה, התואמת את הראיות, היתה כי מערכות היחסים שקיים מר שחם היו מוסכמות. נזכיר, כי הליך זה נפתח ללא שקדמה לו ולו תלונה אחת. השוטרות העידו במח"ש על יחסים מוסכמים, ושללו טענות בדבר ניצול. למעשה, בעקבות חקירתן אף הגישו מספר שוטרות תביעה נזיקית נגד מח"ש. משום מה, קולן הברור לא נשמע בבית המשפט המחוזי. היום, בעקבות הכרעת הדין, אף יצרו השוטרות קשר עם מר שחם והביעו צער על התוצאה המשפטית שאליה הגיע בית המשפט. ואכן, הרשעתו של שחם היא שגיאה משפטית. יש להניח כי כאשר השאלה התקדימית שהוצגה בתיק זה תונח בפני בית המשפט העליון, התוצאה תשתנה – והזיכוי, שאליו הגיעה הערכאה הראשונה, יושב על כנו".